РЕШЕНИЕ 2010/197/ОВППС НА СЪВЕТА
от 31 март 2010 година
за започване на военна мисия на Европейския съюз в подкрепа на обучението на сомалийските сили за сигурност (EUTM Сомалия)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28 и член 43, параграф 2 от него,
като взе предвид Решение 2010/96/ОВППС на Съвета от 15 февруари 2010 година за военна мисия на Европейския съюз в подкрепа на обучението на сомалийските сили за сигурност (1), и по-специално член 4 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
В Резолюция 1872 (2009) относно положението в Сомалия, приета на 26 май 2009 г., Съветът за сигурност на Организацията на обединените нации (ССООН) изтъкна, че е важно отново да бъдат сформирани, обучени, въоръжени и запазени сомалийските сили за сигурност и настойчиво прикани държавите-членки и регионалните и международните организации да предоставят техническа помощ за обучението и въоръжаването на сомалийските сили за сигурност. В Резолюция 1897 (2009), приета на 30 ноември 2009 г., ССООН припомни предходните си резолюции и потвърди отново, че зачита суверенитета, териториалната цялост, политическата независимост и единството на Сомалия.
(2)
С писмо от 5 януари 2010 г. министърът на отбраната на Уганда приветства предвижданата мисия на Съюза в подкрепа на сектора за сигурност в Сомалия и покани ЕС да участва в провежданото в Уганда обучение на сомалийските сили за сигурност за период от най-малко една година.
(3)
В съответствие с член 5 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Поради това Дания не участва във финансирането на настоящата мисия,
ПРИЕ НАСТОЯЩОТО РЕШЕНИЕ:
Член 1
Планът на мисията на военната мисия на ЕС в подкрепа на обучението на сомалийските сили за сигурност, наричана по-нататък „EUTM Сомалия“, се одобрява.
Член 2
EUTM Сомалия започва на 7 април 2010 г.
Член 3
Командващият мисията на ЕС EUTM Сомалия се упълномощава, с незабавно действие, да издаде заповед за действие (ACTORD), за да се извърши разполагането на силите и да започне изпълнението на мисията
Член 4
Настоящото решение влиза в сила в деня на приемането му.
Съставено в Брюксел на 31 март 2010 година.